ועדת החקירה הפרלמנטרית בנושא האלימות בספורט, כנסת 16, פרוטוקול מספר 15, 2004-10-19 13:30

אבשלום וילן: אני מתכבד לפתוח את ישיבת הוועדה.

אבשלום וילן: עוד כמה חברי כנסת צריכים להצטרף אלינו בהמשך, חברי הכנסת דניאל בנלולו, אחמד טיבי, מוחמד ברכה ורוני בר-און.

אבשלום וילן: היום ישיבות הכנסת קצרות יותר מכיוון שהמליאה מתחילה בשעה 15:30 באזכרה לרחבעם זאבי ז"ל.

אבשלום וילן: אנחנו נקדיש לישיבה הזאת כשעה.

אבשלום וילן: אני רוצה לומר כמה מילות פתיחה ולאחר מכן נקיים את הדיון וננסה להגיע לאיזה סיכום.

אבשלום וילן: הוועדה למניעת אלימות בספורט איננה מחליפה את מוסדות ההתאחדות לכדורגל, ובוודאי לא את ועדת המשמעת ואת המוסדות השיפוטיים שלה, את בית-הדין, ואנחנו איננו משטרה או גוף חוקר.

אבשלום וילן: אנחנו גוף ציבורי שעוסק בכל השאלות הציבוריות הקשורות לספורט, ובעיקר לבעיה הקשה של האלימות.

אבשלום וילן: שאל אותי מישהו: נו, אז מה עושים?

אבשלום וילן: כל פעם יש לנו אירוע אחר.

אבשלום וילן: אמרתי: זה כמעט כמו האבן של סיזיפוס, שאתה מגלגל אותה במעלה ההר, מגיע למעלה, היא נופלת ואתה מתחיל מהתחלה.

אבשלום וילן: למה אני אומר את הדברים?

אבשלום וילן: כי חלק מהנוכחים כבר השתתפו כאן בדיונים קודמים.

אבשלום וילן: פעם אחר פעם יש לנו כל מיני אירועים שחשבתי שכבר עברו מן העולם.

אבשלום וילן: יותר מזה, אתמול בדיון שהתקיים כאן אמרתי יושב-ראש הכנסת שציפיתי ממי שהיה יושב-ראש ביתר ירושלים בעברו והוא היום יושב-ראש הכנסת שיבין שעם הסוגייה של האלימות בכדורגל צריך להתמודד לאורך זמן ואין כאן פתרונות מהיום למחר.

אבשלום וילן: באנגליה, עם ועדת חקירה ממלכתית, עם השקעות אדירות בכל תשתית האצטדיונים וחיסול כל מקומות העמידה, עם שינוי כל הענישה וצורת החקיקה בכל המערכת, לקח 6 שנים עד שהגיעו לתוצאות.

אבשלום וילן: אנחנו לצערי עדיין לא אנגליה, לא בכדורגל וגם לא בכל הטיפול באלימות.

אבשלום וילן: העובדה שהיה אירוע כפי שראינו בשבת באשדוד מצערת מאוד.

אבשלום וילן: אני עכשיו בכלל לא נכנס לשאלה מי צודק ומי לא צודק.

אבשלום וילן: אני רוצה לדבר על כמה דברים בסיסיים מאוד.

אבשלום וילן: לא הייתי במגרש ואני לא רוצה להסתמך על מה ששודר בטלוויזיה.

אבשלום וילן: אני מסתמך על דוח שבדרך כלל מהימן עלינו, של המשקיפים של הקרן החדשה לישראל, שהיו כאן כמה פעמים ומגישים סיכומים מדי שבוע.

אבשלום וילן: הם כתבו על המהומה באשדוד, שהיא כללה דחיפות, יריקות וקללות בין ראשי מועדון ספורט אשדוד לבין מאמן בני סכנין ושופט המשחק.

אבשלום וילן: אני לא אכנס כאן למה שאמרו או לא אמרו, זה בכלל לא משנה.

אבשלום וילן: עצם העובדה שסמל לאומי כמו חיים רביבו יורד למגרש ואומר את מה שאומר מהווה תעודת עניות.

אבשלום וילן: יושבים כאן אנשי מינהל הספורט במשרד החינוך, התרבות והספורט.

אבשלום וילן: אמרנו כבר מאה פעמים, אתה יכול לדבר עם נערים ונוער מאה פעמים, וההתאחדות לכדורגל תשקיע כסף ותעשה קמפיינים והכול.

אבשלום וילן: אם סמל לאומי כמו חיים רביבו, שהרוויח ביושר מעמד בין-לאומי אדיר, לא מבין שכל התנהגות שלו על המגרש משדרת מיד מסר, גם כשהוא לא התכוון ולא רצה, בדיעבד זה מתגלגל עד לילד האחרון שצופה במשחק, אנחנו בעצם מתחילים מהתחלה.

אבשלום וילן: מישהו ראה אי-פעם את בקנבאואר בגרמניה מעיז להתנהג כך?

אבשלום וילן: הוא היה שחקן ומאמן ואף מאמן נבחרת.

אבשלום וילן: האם פלה היה מעיז אי-פעם להתנהג כך?

אבשלום וילן: אני לא רוצה להמשיך הלאה, לא נעבור לפלטיני ולאחרים.

אבשלום וילן: אני טוען שאנשים במעמד

אבשלום וילן: כם – בעלי קבוצות, מנהלי קבוצות, מאמנים, שחקני עבר – חייבים להבין שהאחריות שחלה על כל אחד מכם, וגם עלינו, גם על אנשי הציבור שמתעניינים בספורט, האחריות הזאת מחייבת שמירה על קודים התנהגותיים מסויימים.

אבשלום וילן: הבעיה היא לא מה אמר מר ג'קי בן-זקן או מה אמר מר מאזן גנאיים או מה אמר מישהו אחר.

אבשלום וילן: הבעיה היא שברגע שזה מגיע לציבור הרחב זה יוצא מכלל שליטה, זה מתגלגל ואחר-כך בכלל לא יודעים האם אמרו כך או אמרו אחרת, זה כבר בכלל לא משנה.

אבשלום וילן: תעשו סולחה ואני מקווה שהכול יהיה בסדר ונצליח לצאת מזה אבל בסופו של דבר הנזקים האלה נגרמים, וחבל.

אבשלום וילן: אני מציע שקודם כול נשמע מה היה באותו אירוע ולפחות לגבי המסקנות נאמר כאן כמה אמירות ברורות מאוד.

אבשלום וילן: אני רוצה לשמוע מההתאחדות לכדורגל מה בכוונתכם לעשות בנושא.

אבשלום וילן: נראה איך מצליחים להגיע לרגיעה.

אבשלום וילן: הליגה הרי רק התחילה.

אבשלום וילן: אגב, אני רוצה להגיד לכם במאמר מוסגר, בני סכנין, אתם הייתם כאן לאחר זכייתכם בגביע ואז בירכנו אתכם, עלא-כיפכ, מאה אחוז.

אבשלום וילן: זה לא שייך אבל היו גם פרסומים – זה רק בשוליים, אני לא אומר את זה כדי לאזן – שמאמן ניוקאסל העיר כמה הערות על קבוצת בני סכנין ואחר-כך הם כבר היו בארץ והתנצלו.

אבשלום וילן: בואו נגיד במאמר מוסגר, תנצחו על המגרש ולא באופן שהוביל להערות שקיבלתם שם באנגליה.

אבשלום וילן: אני סוגר סוגריים וחוזר וטוען שאנחנו מוכרחים ביחד לצאת ממה שאירע במשחק באשדוד סמוך לסיום המחצית הראשונה ולהוביל את הספורט הישראלי להיות ספורט נקי והוגן, ספורט נקי מאלימות ונקי מגזענות.

אבשלום וילן: הטובים והמוכשרים ינצחו לתפארת מדינת ישראל.

אבשלום וילן: מר אורי שילה מהתאחדות לכדורגל, יש לך מה לומר?

אבשלום וילן: קיבלתם דוח שיפוט על מה שאירע במגרש באשדוד?

אורי שילה: מטבע הדברים, מבחינה משפטית העניינים עומדים ותלויים לפני בית-הדין.

אורי שילה: אני לא אכנס לגופן של עובדות.

אורי שילה: אגיד רק באופן כללי שההתאחדות לכדורגל לא מסתמכת על צילומים או על דיווחים, היא מסתמכת על דוח השופט.

אורי שילה: דוח השופט מציין בצורה קצרה ותמציתית את האירועים שהתרחשו במחצית המשחק.

אורי שילה: הוא מביא כמה ציטוטים של כמה גורמים בקבוצת מ"ס אשדוד.

אורי שילה: בעקבות זאת הוגשו כתבי אישום כנגד הקבוצה וכנגד מר ג'קי בן-זקן, שיועמדו לבית-דין משמעתי מחר אחר-הצהרים.

אורי שילה: הם כמובן יבואו ויגידו את דברם.

אורי שילה: כתב האישום מבוסס על דוח השופט.

אורי שילה: לגבי חיים רביבו אני חייב לציין שהוא לא נושא בשום תפקיד פורמלי בקבוצה, לפחות לא מבחינת ההתאחדות לכדורגל והרישומים שלה.

אורי שילה: לכן יש כאן איזו בעיה, שאתה לא יכול להעמיד את השחקן לדין כי הוא כבר כביכול לא כפוף לתקנוני ההתאחדות לכדורגל.

אורי שילה: מה שאנחנו כן יכולים לעשות, ובכוונתנו לעשות, זה לבקש מבית-הדין להסדיר את מעמדו.

אורי שילה: אם מעמדו יהיה של אוהד אז לצורך העניין הוא אמור לשבת ביציע, ואם הוא נושא תפקיד רשמי בקבוצה אז הוא אמור להירשם בטפסים.

אורי שילה: לא יכולה להיווצר לאקונה, כאשר מישהו שלא רשום בהתאחדות ולא ממלא תפקיד בקבוצה יושב בתחומי המגרש.

אורי שילה: אני רוצה לציין שבעבר היה נהוג לפעמים שבעלי קבוצות או חברי הנהלת ההתאחדות לכדורגל יושבים על ספסלי הקבוצות, דבר שהיה מקרין לחץ על השופטים וגם היה מקרין על תדמית ההתאחדות לכדורגל, שחברי הנהלה הם גם בעלי אינטרסים בקבוצה ומתבטאים כנגד שופטים.

אורי שילה: יצא סעיף בתקנון שאוסר על חברי הנהלת ההתאחדות לכדורגל לשבת על ספסלי הקבוצה.

אורי שילה: יש כמה חברי הנהלה שהיו רגילים במשך שנים לעשות את זה והצליחו להפנים את התיקון בתקנון.

אורי שילה: אנחנו חושבים שבעלי תפקידים מסוימים – מי שממלא תפקיד כמו אפסנאי, רופא, מנהל קבוצה – מקומם על הספסל, מי שנושא בתפקיד רשמי, אך מי שלא נושא בתפקיד רשמי מקומו לא בתחומי המגרש.

אורי שילה: ושוב, אני מדבר באופן כללי.

אורי שילה: אני לא מתייחס לאירוע.

אורי שילה: אני יודע שיש כמה גרסאות והכול ייאמר בבית-הדין.

אורי שילה: אני אומר באופן כללי את השקפת ההתאחדות לכדורגל.

אורי שילה: מי שצריך לשבת בתחומי המגרש זה מי שנושא בתפקיד רשמי, ומי שלא – מקומו ביציע.

אורי שילה: לגבי העובדות של המקרה באשדוד, כמו שאמרתי, מחר הן יתבררו בבית-הדין המשמעתי ולכן אני לא רוצה להיכנס לגופם של דברים.

אבשלום וילן: מר ג'קי בן-זקן, אנחנו כאן לא בית-דין אלא ועדה ציבורית.

אבשלום וילן: מה יש לך לומר?

יהושע דקל: יש לי שאלה להתאחדות לכדורגל.

יהושע דקל: האם בעל התפקיד בקבוצה, שאתה אומר שהוא רשמי, חייב להופיע בטופס שמוגש לשופט?

אורי שילה: יש שני טפסים שאתה יכול להירשם בהם.

אורי שילה: בתחילת העונה נרשמים במשרדי ההתאחדות לכדורגל בכל קבוצה 5 חברי הנהלה ו-2 בעלי זכות חתימה בקבוצה.

אורי שילה: הם בעצם הגורמים הרשמיים של ההתאחדות לכדורגל, שלא משנה לה מי הבעלים או מי המממן.

אורי שילה: כמו כן יש את טופס המשחק, טופס השיפוט, שבו נרשמים 16 השחקנים וכן בעלי התפקידים הרשמיים בקבוצה.

אורי שילה: הטופס הזה נשלח בדואר, אני לא יכול להגיד לכם הרגע מי נרשם בו ומי לא אבל זה מה שצריך להיות.

אורי שילה: או שאתה רשום בטפסים האלה או שלא.

אבשלום וילן: מי שרשום בטפסים יכול לשבת בשולי המגרש.

אבשלום וילן: מי שלא רשום בטפסים פורמלית לא יכול והוא צריך להיות ביציע.

קריאה: אבל גם אז, מי שיושב בקהל יש עליו אחריות שילוחית על הקבוצה.

אבשלום וילן: תיכף נגיע לזה.

ג'קי בן-זקן: ראשית, אני רוצה להתייחס לאירועים שהיו בשבת.

ג'קי בן-זקן: קודם כול, כמי שעומד בראש מ"ס אשדוד אני מצטער מאוד על מה שקרה בשבת.

ג'קי בן-זקן: אני חושב שזה לא אופייני, לא לי, לא למר חיים רביבו, לא למועדון שלנו.

ג'קי בן-זקן: אני לא מנסה לחפש אשמים, אני גם לא רוצה לתרץ.

ג'קי בן-זקן: אני חושב שזאת היתה מעידה.

ג'קי בן-זקן: אני מקווה מאוד שזאת מעידה חד-פעמית ואחרונה.

ג'קי בן-זקן: בחמש השנים האחרונות אשדוד זכתה 4 פעמים בתואר הקבוצה ההוגנת בליגת העל ובכלל.

ג'קי בן-זקן: חבל שזה קרה.

ג'קי בן-זקן: אני רוצה להתייחס, חבר הכנסת וילן, למה שאמרת על מר חיים רביבו.

ג'קי בן-זקן: מכיוון שחיים לא נמצא כאן אז אני חושב שאני צריך לסנגר עליו.

אבשלום וילן: הוא הוזמן.

ואסל טאהא: אתה רוצה לסנגר עליו ועל הביטויים שלו ועל ההסתה שלו?

ואסל טאהא: בושה!

ג'קי בן-זקן: האירוע בשבת היה אירוע מכוער לטעמי אבל אני חושב שהוא יצא מכלל פרופורציות.

ג'קי בן-זקן: עדיין צריך לומר שהיתה התעמתות מילולית ולא מעבר לזה.

ג'קי בן-זקן: אני לא מזלזל, אני אומר שזה אירוע חמור.

ג'קי בן-זקן: עם כל הכבוד, קטלו את חיים בגלל שמדובר בחיים רביבו, וחיים רביבו הוא סמל ודוגמה.

ואסל טאהא: הרבה אוהדים ערבים תומכים באשדוד בגלל חיים רביבו.

ואסל טאהא: הוא אכזב אותם.

אבשלום וילן: חבר הכנסת ואסל טאהא, בואו נדבר באופן מסודר.

אבשלום וילן: אחרי זה ידבר מר מאזן גנאיים ואחריו חבר הכנסת איתן כבל, חבר הכנסת ואסל טאהא וחבר הכנסת גאלב מג'אדלה.

ג'קי בן-זקן: גם כנסת ישראל וחברי הכנסת משמשים דוגמה לדור הצעיר וגם חברי כנסת לצערי מועדים לא פעם בסגנון בוטה ולא ראוי.

אבשלום וילן: אתה יודע מה ההבדל: כאשר אני הסתובבתי בטורקיה, ציינתי שמות של 100 חברי כנסת והטורקים לא הכירו אף אחד מהם.

אבשלום וילן: את רביבו הכירו כולם.

ג'קי בן-זקן: אני אומר, בואו נכניס הכול לפרופורציות.

ג'קי בן-זקן: קרה משהו שלא צריך לקרות.

ג'קי בן-זקן: אנחנו נעשה הכול כדי שזה לא ייִשנה.

ג'קי בן-זקן: אבל עדיין, עשו לנו רצח אופי.

ג'קי בן-זקן: מר חיים רביבו עמל במשך שנים על השֵם ועל המוניטין שלו, וכך גם אני וגם הקבוצה, המועדון הזה, ואני חושב שבין-רגע כל היחס השתנה בשל תקרית שהיא די מכוערת אבל היא יצאה מכל פרופורציה.

ג'קי בן-זקן: אני חושב שהישיבה הזאת היא נכונה.

ג'קי בן-זקן: בזה אנחנו צריכים להרגיע את היצרים כי העניין עבר לפסים לא נכונים.

ג'קי בן-זקן: אין לנו שום דבר חלילה לא נגד סכנין ולא נגד קבוצה מהמגזר הערבי.

ג'קי בן-זקן: אנחנו מכבדים מאוד את בני סכנין.

ג'קי בן-זקן: אני גאה מאוד בצורת הניהול של מר מאזן גנאיים ואמרתי את זה לא פעם ולא פעמיים, שהוא דוגמה ומופת לניהול של קבוצת כדורגל במדינת ישראל.

ג'קי בן-זקן: חבל על מה שהיה.

ג'קי בן-זקן: אנחנו נסיק את המסקנות הנכונות ונתקן.

אבשלום וילן: אני רואה כאן במדד ההסתה המצטבר למחזור השישי, אשדוד כרגע במקום הראשון, והם היו במחזור הקודם במקום השביעי בלבד.

אבשלום וילן: אני מוכרח לציין שביתר ירושלים עדיין בצמרת מדד ההסתה, לצערי.

מאזן גנאיים: דבר ראשון, אני רוצה להגיד, מה שהיה בשבת לא מוסיף כבוד לאף אחד, וכמובן לא למשפחת הספורטאים.

מאזן גנאיים: אנחנו צריכים באמת לשמש דוגמה לדור הצעיר, למאות אלפי אנשים שצופים בנו.

מאזן גנאיים: אני מקווה ומאמין שבאמת זאת תהיה תקרית אחרונה.

מאזן גנאיים: בבני סכנין יש 10 שחקנים מקומיים שמקבלים 3,000 שקל בחודש, בלי מגרש אימונים, בלי אצטדיון, בלי כסף אבל עם הרבה תחושת שייכות למועדון ולעיר.

מאזן גנאיים: האם בגלל תחושת השייכות אנחנו צריכים לשפוט אותם, בגלל השייכות למועדון ולעיר?

מאזן גנאיים: במקום לעודד אותם אתה כאילו בא ונותן לגיטימציה לביקורת נגדם.

אבשלום וילן: אל תיסחף, תעשה לי טובה.

אבשלום וילן: הערתי הערה מקצועית אחת בלבד.

ואסל טאהא: היא לא היתה במקומה, זה לא מקובל.

אבשלום וילן: הערתי על המשחק הנוקשה.

אבשלום וילן: אם זה מפריע אני אקח את ההערה בחזרה.

אבשלום וילן: זאת לא הבעיה.

מאזן גנאיים: חבר הכנסת וילן, אותו צעיר שחלום החיים שלו הוא לשחק בקבוצה בליגת העל – ובסכנין אין כלום, יש את הקבוצה הזאת בלבד – ופתאום הוא מקבל הזדמנות ורואה את עצמו משחק בליגת העל אז הוא מתלהב.

מאזן גנאיים: אבל בין להגיד שהוא מתלהב לבין להגיד שהוא אגרסיבי ואלים ההבדל גדול.

אבשלום וילן: אני מסכים אתך.

מאזן גנאיים: אז היום בואו נפסיק את העליהום כי בינתיים אנחנו סובלים מהעליהום הזה.

מאזן גנאיים: אני שמח על הפגישה הזאת וגאה בה.

מאזן גנאיים: ציפיתי שחבר הכנסת וילן יגיד שאנחנו יוצאים מכאן אל ראש הממשלה או אל האנשים המוסמכים, ללחוץ שמחר או מחרתיים יתחילו בבניית המגרש בסכנין.

מאזן גנאיים: אז תודה לכם.

איתן כבל: קודם כול, לשם הגילוי הנאות, מר ג'קי בן-זקן הוא חבר שלי, חבר קרוב מזה שנים רבות, ומר מאזן גנאיים, שהכרתי לא מזמן, הוא ידיד.

איתן כבל: אגב, ייאמר לזכותן של קבוצות מ"ס אשדוד ובני סכנין, שבמדד האלימות הן היו במקום נמוך.

איתן כבל: מ"ס אשדוד זכתה במשך שנים למגן הגינות, כמו שאמר מר ג'קי בן-זקן.

איתן כבל: אבל אני רוצה שהעניין הזה יובהר.

איתן כבל: אין צורך להרחיב מעבר לכך.

איתן כבל: מכיוון שגם מר מאזן גנאיים וגם מר ג'קי בן-זקן אמרו את דברם בצורה ברורה וסגרו את הפרשה בצורה ברורה זה מקדם אותנו מאוד.

איתן כבל: אני שמח על מה שאתם אומרים.

איתן כבל: חשוב ששתי הקבוצות תעשינה פעולה או פעולות משותפות.

איתן כבל: לא רק לומר דברים כדי שתהיה איזו כותרת בעיתון אלא גם לפעול באמת בשיתוף פעולה.

איתן כבל: כדורגל גדול אין לנו, אני אומר את זה לצערי, וגם הקבוצה שאני אוהד – מכבי תל-אביב – לא נמצאת בדיוק בתחתית מדד האלימות, לצערי.

אבשלום וילן: נאחל לה הערב הצלחה.

אבשלום וילן: אתה יודע שבמדד האלימות, במשחק בשבת בין מכבי תל-אביב לנצרת עלית עוד פעם היו התעסקויות עם המאמן ניר קלינגר ועוד פעם היו קריאות גזעניות.

איתן כבל: נכון.

איתן כבל: אני לא רוצה לעסוק גם בהפועל תל-אביב, זאת פרשה בפני עצמה.

אבשלום וילן: גם לה מגיע לקבל את המקל, נכון.

איתן כבל: בואו נחזור לעניין.

איתן כבל: אני מקווה שרמת הכדורגל רק תעלה מעלה מעלה ושלא נדע עוד סוג כזה של פעולות ודיונים סביב שאלות כאלה.

איתן כבל: בעיקר כשמדובר בחברי הנהלה שהם מעצבי דעת קהל.

ואסל טאהא: אני שמח לשמוע ממר מאזן גנאיים ומר ג'קי בן-זקן שהם סוגרים את הפרשה.

ואסל טאהא: אני מקווה שזה יהיה אירוע חד-פעמי שלא יחזור על עצמו.

ואסל טאהא: אבל יש מקום להעמיד את העניינים במקומם.

ג'קי בן-זקן: זה לא נכון.

ג'קי בן-זקן: מר חיים רביבו, מעבר לחילופי דברים בינו לבין המאמן מר אייל לחמן, לא אמר ולו חצי מילה, לא כלפי שחקני סכנין ולא כלפי יושב-ראש קבוצת בני סכנין.

ואסל טאהא: היתה לו הזדמנות לבקש סליחה מהאוהדים, מהסקטור הערבי, מבני סכנין וממר מאזן גנאיים והוא לא ניצל אותה.

ג'קי בן-זקן: חבר הכנסת וילן, בתום המשחק, יעיד גם מר מאזן גנאיים, ראיתי את חיים רביבו עומד מחוץ לכר הדשא ולוחץ את ידי השחקנים של קבוצת בני סכנין אחד-אחד.

אבשלום וילן: אומר חבר הכנסת ואסל טאהא שהיתה למר חיים רביבו הזדמנות ביום שני בערב בתוכנית "טריבונה" להתנצל ולסגור את הפרשה.

ג'קי בן-זקן: הוא פתח בהתנצלות ואמר שזה לא עניין כנגד הציבור הערבי.

ג'קי בן-זקן: הוא גם קם ולחץ את ידו של מר אייל לחמן.

ואסל טאהא: לא רציתי לתקוף את מר חיים רביבו.

ואסל טאהא: רציתי להעמיד את הדברים במקומם.

ואסל טאהא: היתה לו כל האפשרות לסגור את הפרשה בתוכנית הזאת והוא לא ניצל אותה, זה אל"ף.

ואסל טאהא: בי"ת, כאשר כוכבים כמו רביבו או מנהיגים פוליטיים יוצרים אווירה של הסתה אנחנו רואים מה התוצאות.

ואסל טאהא: התוצאות הובילו לרצח של ראש ממשלה.

ואסל טאהא: בתקופה בה אנו חיים, כאשר מושמעים איומים כנגד פוליטיקאים, אסור שמי שייצור את אווירת ההסתה הזאת יהיו מנהיגים, אם זה בספורט ואם זה בפוליטיקה או בכל תחום אחר.

ואסל טאהא: האווירה הזאת תוביל בסופו של דבר לאלימות ואלימות תוביל לקרע.

ואסל טאהא: בספורט אנחנו מקווים, זאת המטרה של הספורט, לקרב לבבות.

ואסל טאהא: אנחנו רואים שמר לחמן מתנהג כאילו הוא בן סכנין וזה טוב.

איתן כבל: הוא מאמן סכנין, ודאי שהוא מרגיש שם טוב.

ג'קי בן-זקן: אולי פה מתחילה ההסתה לאלימות, מהמאמן?

ואסל טאהא: אנחנו רואים ששחקנים יהודים משחקים בקבוצת בני סכנין ושחקנים ערבים משחקים בקבוצות יהודיות.

ואסל טאהא: ספורט דווקא מקרב בין אנשים וצריך לעודד את זה.

ואסל טאהא: מר ג'קי בן-זקן, אני חושב שמוטלת עליך אחריות, במקום לדבר ולסנגר על מר חיים רביבו, לחנך ביחד עם ההנהלה את השחקנים ולחנך כוכבים אפילו, לחנך אוהדים כיצד להתנהג.

ואסל טאהא: הנה, אוהדים של קבוצת נצרת עלית התפרעו באוטובוס שהסיע אותם מהרצליה מפני שהנהג היה ערבי וקראו ושרו "מוות לערבים".

ואסל טאהא: זה ספורט?

ואסל טאהא: מי הם?

ואסל טאהא: אלה תושבי נצרת עלית שאנחנו פוגשים אותם יום-יום.

ואסל טאהא: על ההתאחדות לכדורגל מוטלת המשימה, על הכנסת מוטלת המשימה.

ואסל טאהא: אתה יודע מה, אם אנחנו רוצים לפתוח את התיק הזה, אפשר, וכדאי לפתוח אותו פעם אחת.

ואסל טאהא: כמה נציגים ערבים יש בהתאחדות לכדורגל, בפורומים שמנווטים את הספורט בישראל?

ואסל טאהא: כשניסינו לחוקק בכנסת חוקים שיחייבו ייצוג נכשלנו.

ואסל טאהא: אם אתם רוצים לפתוח את התיק, בבקשה.

ואסל טאהא: כאשר קבוצת בני סכנין זכתה בגביע היא חשפה את הכול – חשפה את כלי התקשורת, חשפה את האוהדים, חשפה את הרוב במדינה, את ההסתה נגד הסקטור הערבי.

ואסל טאהא: התחילו להעלות כל מיני שאלות: ההמנון, הסמלים, הכול.

ואסל טאהא: חבר הכנסת וילן, אני רוצה להגיד כאן שהזכייה של קבוצת בני סכנין בגביע אכן חשפה את הרוב, חשפה את הגזענות אצל הרוב.

ואסל טאהא: תודה.

אבשלום וילן: חבר הכנסת ואסל טאהא, בכוונה לא נכנסתי הפעם לכל הנושא של יחסי ערבים ויהודים כי אני חושב שאת התקרית באשדוד צריך לשפוט על-פי מה שאמרתי כאן בהתחלה, כהתנהגות של מנהלים, מאמן וכוכבי עבר.

אבשלום וילן: במקרה זה היה במשחק בין בני סכנין לבין מ"ס אשדוד.

אבשלום וילן: זה מה שאמרתי, ומר מאזן גנאיים החזיר לי, ובזה הפרשה מסתיימת מבחינתי.

אבשלום וילן: אני חושב שכולנו עברנו איזה שלב.

אבשלום וילן: העובדה שקבוצת בני סכנין זכתה בגביע והופיעה במשחקי גביע אופ"א והיא קבוצה לכל דבר, דיברנו על כך.

אבשלום וילן: המבחן שלנו כוועדה, כאישי ציבור, הוא להעלות את כל הנושא הזה מדרגה ולאו דווקא לחזור כל פעם לנקודה של יחסי יהודים-ערבים.

אבשלום וילן: אנחנו מדברים כאן נטו על כדורגל, על אלימות בכדורגל, על התנהגות.

אבשלום וילן: במקרה זה קשור ליהודים ולערבים.

אבשלום וילן: זה לא סותר את מה שאמרת על נציגות בהתאחדות לכדורגל ודברים אחרים, על זה צריך לעבוד.

אבשלום וילן: אבל בואו באמת כולנו נעלה מדרגה ונדון במה שאירע.

אבשלום וילן: אם במקרה זה היה קורה בין שתי קבוצות אחרות היינו דנים בדיוק באותו אופן.

אבשלום וילן: זה לא עניין של דין אחד לכולם.

אבשלום וילן: אנחנו עוסקים כאן במקרה ספציפי.

אבשלום וילן: בכל הדברים שאתה העלית עסקנו כאן בהרבה ישיבות.

ג'מאל זחאלקה: הלוואי שאתה צודק.

אבשלום וילן: מוכרחים לעלות ליגה.

אבשלום וילן: גמרנו.

אבשלום וילן: הם כבר משחקים באירופה.

קריאה: חבר הכנסת גאלב מג'אדלה היה פעם יושב-ראש אגודת הפועל תל-אביב.

גאלב מג'אדלה: בואו נחזור לפרופורציה וגם נתמקד במקרה הספציפי שעומד על סדר היום.

גאלב מג'אדלה: קודם כול, מה שקרה הוא מצער כי תמונה אחת חזקה יותר מאלף מילים.

גאלב מג'אדלה: אתם יודעים כמה אנשים וכמה בני נוער צופים בטלוויזיה ואיזו השפעה שלילית יש לכל מקרה כזה, לא רק על מערכת היחסים בין יהודים וערבים אלא זה פוגע גם בספורט.

גאלב מג'אדלה: כשאני רואה דבר כזה, ועל-ידי בבית יושב הבן שלי, אני חושב פעם נוספת אם כדאי לראות שידורי ספורט.

גאלב מג'אדלה: אני שוקד לחנך את הילד שלי ואז מגיעות תמונות כאלה ושומעים אמירות כאלה והורסים לי את כל מה שאני עושה, במקום שהספורט יעודד את החיים המשותפים והסובלנות ורוחב הלב וקידום הנוער.

גאלב מג'אדלה: המקרה הזה באמת מצער.

גאלב מג'אדלה: מצער כפליים שבמרכזו נמצא אדם שהוא סמל, שאנשים מחקים אותו.

גאלב מג'אדלה: אנחנו יודעים עד כמה בני הנוער והילדים מחקים והולכים בעקבות אנשים כאלה.

גאלב מג'אדלה: מר ג'קי בן-זקן, אני שמח שאמרת שבעקבות המקרה התכנסתם והסקתם מסקנות וקיבלתם החלטות אבל לא שמעתי ממך מה היו המסקנות, מה ההחלטות שקיבלתם.

גאלב מג'אדלה: האקט כשלעצמו הוא בסדר גמור אבל חשוב לנו לשמוע אילו לקחים הפקתם מהאירוע הזה.

ג'מאל זחאלקה: אני רוצה לדבר בקצרה דווקא על הנושא שהעלית.

ג'מאל זחאלקה: אנחנו רוצים ספורט טוב יותר וברמה גבוהה יותר ואלימות ברמה נמוכה יותר.

ג'מאל זחאלקה: אחרת הכול נכשל, כל הפרויקט הזה.

ג'מאל זחאלקה: בשביל מה לנו ספורט אם הספורט כרוך באלימות?

ג'מאל זחאלקה: אני חושב שאין לזה טעם.

ג'מאל זחאלקה: אז כל אחד יעשה ספורט בבית.

ג'מאל זחאלקה: אחת המטרות של הספורט היא להרחיק בני נוער מאלימות, מסמים, מעבריינות.

ג'מאל זחאלקה: אבל אם הם יראו אלימות כזאת במגרשים אז מה הועילו חכמים?

ג'מאל זחאלקה: לכן צריך להילחם בחומרה בעניין הזה ובסופו של דבר זה יעזור.

ג'מאל זחאלקה: כאשר מדינות פעלו בנושא הזה ונלחמו כנגד האלימות זה עזר, זה הוריד את רמת האלימות על אף שאי אפשר לבטל אותה לחלוטין.

ג'מאל זחאלקה: אבל צריך להתייחס בחומרה יתרה לכל אירוע שקשור לקבוצת בני סכנין כי יש בזה נופך של יחס גזעני כלפי האזרחים הערבים.

ג'מאל זחאלקה: קבוצת בני סכנין מטבע הדברים סופגת את זה במגרשים.

ג'מאל זחאלקה: אני לא רוצה שנתעורר מחר אחרי מקרה אחד, שני מקרים, שלושה, ארבעה או חמישה מקרים, כשבני סכנין יתחילו לחשוש להגיע למגרשים שונים.

ג'מאל זחאלקה: אני לא רוצה שיקרה מצב כזה.

ג'מאל זחאלקה: לכן צריך לעצור כעת ולהתייחס לכל מקרה בחומרה יתרה.

ג'מאל זחאלקה: קבוצת בני סכנין צריכה לקבל לגיטימציה כמו כל קבוצה אחרת, באותו אופן, ולא רק לגיטימציה מצד השופטים או ההנהלות אלא מצד האוהדים.

ג'מאל זחאלקה: בין הרבה קבוצות יש מתחים אבל כאן יש את המשא הנוסף הזה, של יחס גזעני כלפי אזרחים ערבים, ובזה צריך להילחם.

ג'מאל זחאלקה: לכן כאן צריך להתייחס ביתר חומרה.

ג'מאל זחאלקה: ראינו בעבר מקרים ששחקנים ערבים היו סופגים קיתונות של קללות בגלל היותם ערבים ועברו על זה בשקט במגרשים מסוימים בארץ.

ג'מאל זחאלקה: אני זוכר את הימים שרפעת טורק היה עולה למגרש ואני זוכר מה היה אומרים עליו ועל שחקנים ערבים אחרים.

ג'מאל זחאלקה: אני חושב שצריך לטפל במקרה הזה שאירע לקבוצת בני סכנין.

ג'מאל זחאלקה: אם לא ייעשה טיפול מהותי אז קבוצת בני סכנין לא תקבל לגיטימציה.

ג'מאל זחאלקה: בעוד כמה משחקים כאלה אנשים בסכנין יתחילו לחשוש לשלוח את הבנים שלהם למשחקים.

ג'מאל זחאלקה: אני חושב שבעניין הזה צריך לשים סכר, לטפל בכל מקרה ולפתור כל בעיה.

ג'מאל זחאלקה: אם נתקלים באנשים שעברו עבירות על החוק או התנהגו התנהגות פלילית צריך להחמיר בענישה כלפיהם.

ג'מאל זחאלקה: צריך שתהיה הרתעה בנושא, גם הרתעה וגם חינוך.

אבשלום וילן: תודה.

אבשלום וילן: דיברתי במקרה עם מר רפעת (ג'ימי) טורק, הוא התקשר אליי לפני שעתיים ודיבר אתי קצת על נושא הדיון.

אבשלום וילן: אגיד לך מה ההבדל בין המקרה היום לבין דיונים אחרים.

אבשלום וילן: בעבר עשינו כאן

אבשלום וילן: דיון חגיגי לרגל זכייתה של קבוצת בני סכנין בגביע.

אבשלום וילן: באו 30,000 איש לרמת-גן, עודדו עידוד מדהים את הקבוצה, היינו כולנו במשחק הזה.

אבשלום וילן: אבל המקרה הזה באשדוד, לפי מה שהתרשמתי, היתה כתוצאה מפגיעה בשחקן והרחקה, כשנוצרה התלהטות יצרים.

אבשלום וילן: אני לא בטוח שזה קשור לכל מה שאנחנו אומרים כאן על יחסי ערבים ויהודים בכדורגל.

ג'מאל זחאלקה: התגובה למה שאירע היא שקשורה לנושא הכללי יותר.

אבשלום וילן: אני מציע להפריד בין הדברים.

אבשלום וילן: חלק מהבגרות שלנו הוא לדעת לבצע את ההפרדות: להילחם כנגד האלימות, כיוון שיש התנהגות אלימה, בכל החומרה, ובמקביל כאשר מגיעים לנושא של גזענות וקללות גזעניות וכל האלמנטים האלה לנהל מאבק מקביל.

אבשלום וילן: אני חושב שקבוצת בני סכנין לא צריכה היום לבוא אל אף אחד ולהביא קבלות, הצטדקויות והסברים.

אבשלום וילן: גמרנו.

אבשלום וילן: היא כבר בצמרת, היא כבר משחקת באירופה, היא קבוצה בכירה לכל דבר.

אבשלום וילן: בתור כך מתייחסים אליה, לטוב ולרע.

אבשלום וילן: אגב, זה גם מה שאמרתי למר מאזן גנאיים, אז הוא החזיר לי, אבל זה בדיוק היחס.

אבשלום וילן: מה, אני לא יכול להעיר לו אם הם משחקים בקשיחות ואם מנהל קבוצת ניוקאסל אומר את זה?

אבשלום וילן: אתם מעלים בעיה שעלתה בהרבה ישיבות שלנו והיא בעיה אמיתית, בעיית הקריאות הגזעניות במגרשים.

אבשלום וילן: זה התחיל בזמנו כלפי שחקנים שחורים ואיכשהו עצרנו את זה, למרות שזה מופיע מדי פעם, ויש עוד קריאות אחרות.

אבשלום וילן: אין ספק שכאן זה הרבה יותר חריף, וגם באשדוד, על-פי הדוח, כתוב שהיו קריאות "מוות לערבים".

אבשלום וילן: אני מניח שאין משחק שאתם מגיעים אליו ואין בו ביטויים לתופעה הזאת.

אבשלום וילן: עד כדי כך שאם לא יהיו קריאות כאלה נתחיל לשאול אתכם מה קרה.

מאזן גנאיים: השאלה היא איך מפסיקים את זה.

אבשלום וילן: זה נושא שאנחנו הקדשנו לו הרבה ישיבות ונמשיך להקדיש לו.

אבשלום וילן: לרגע אחד אני לא מזלזל בו.

ג'מאל זחאלקה: אם לא יבטלו לך את הוועדה.

אבשלום וילן: גם אם הוועדה תתבטל, במסגרת ועדת הספורט נמשיך לטפל בנושאים האלה.

אבשלום וילן: אנחנו נמשיך להעלות את נושא הגזענות במגרשים כי הוא נושא חשוב.

יהושע דקל: עקבתי אחר המקרה וגם שמעתי בתקשורת את מר ג'קי בן-זקן ומר מאזן גנאיים.

יהושע דקל: מה שהם אומרים כאן זה גם מה שהם אמרו בתקשורת.

יהושע דקל: אני חושב שיש לקבל בדיוק את מה שהם אומרים, שזאת מעידה ושיש התנצלות והיא נעשתה.

יהושע דקל: כראש מינהל הספורט במשרד החינוך אני מסתכל דווקא על ההיבט של האלימות בספורט, אלימות בכדורגל, ולא על ההיבט של יחסי יהודים וערבים.

יהושע דקל: נכון, האירוע היה בין ג'קי בן-זקן לאייל לחמן אבל לא זה העניין.

יהושע דקל: אנחנו צריכים לנתב את האירוע לא לכיוון הזה כי הוא לא היה על רקע לאומי.

יהושע דקל: אני מצטער להגיד שיש אלימות בספורט, ובעיקר בכדורגל.

יהושע דקל: אני חושב שהם צריכים למצוא את הדרכים.

יהושע דקל: אנחנו עומדים לשירותם ומוכנים לעזור בחשיבה איך לעשות את זה, וחשוב שזה יגיע לכלל האוכלוסיה.

יהושע דקל: צריך למצוא את הדרך.

יהושע דקל: את מה שאתם מרגישים ושאמרתם ביניכם צריך להביא כמובן החוצה.

יהושע דקל: נכון אמרת שזאת לא ועדת חקירה ולא ועדה שמעמידה למשפט אבל אותי מטריד מאוד –מר אורי שילה מההתאחדות לכדורגל הסביר שהאנשים הרשמיים צריכים להיות על המגרש.

יהושע דקל: איך נוצר מצב שאנשים לא רשמיים הגיעו לכר הדשא?

יהושע דקל: איך נוצר מצב שהם הגיעו לחדרי ההלבשה של שתי הקבוצות?

יהושע דקל: זה מצב שהוא בלתי נסבל כי אנחנו יודעים שלעתים יש התלהטות יצרים.

יהושע דקל: עכשיו שתי הערות קצרות, הראשונה מופנית למר ג'קי בן-זקן.

יהושע דקל: אנחנו באמת רוצים שהכדורגל יהיה קונצרט.

יהושע דקל: אנחנו רוצים להידמות למדינות אחרות, שם משפחות באות לבלות במגרש.

יהושע דקל: צריך לראות בעניין הזה בילוי של משחק כדורגל, ממש כמו מופע והצגה.

יהושע דקל: זה תהליך אבל אנחנו נגיע לזה.

יהושע דקל: אסור לנו לקבל כדורגל ואלימות כסוגייה אחת, כאילו הם הולכים ביחד, אסור לנו לקבל את זה.

יהושע דקל: ולך אני אומר, מר מאזן גנאיים, דיברת על האצטדיון.

יהושע דקל: פשוט כדי להיות הוגנים – יש תוכנית, ראש הממשלה הבטיח, העביר כבר כמעט 6 מיליון שקל.

יהושע דקל: התוכנית הכוללת עלותה 17 מיליון שקל.

יהושע דקל: בישיבה האחרונה אצל מנכ"ל משרד ראש הממשלה הבטיחו להעביר את 17 מיליון השקלים.

יהושע דקל: הכדור נמצא אצלכם, כמו בספורט.

יהושע דקל: אם תגמרו מהר יותר הכסף יועבר.

קריאה: דובר על 5 מיליון שקל בשנת 2005, לא ב-2004.

יהושע דקל: אצלי עוד עומד כסף לרשותכם ולא לקחתם אותו.

יהושע דקל: אז בעניין הזה תעשו מהר יותר.

יהושע דקל: אני גם הזהרתי את סלימאן המהנדס, שתסיימו את בניית האצטדיון לפני הגשם ואז נוכל לקדם את הכדורגל טוב יותר, גם בסכנין.

עודד הכט: אני דווקא חרד מכל מה שקרה, למרות ששמענו כאן שזאת היתה מעידה.

עודד הכט: אני חרד מתגובת השרשרת בעקבות האירוע שהיה באשדוד.

עודד הכט: לא משנה שהפעם זה היה בין יהודים וערבים כי מחר זה יכול להיות גם בין מכבי חיפה והפועל תל-אביב או כל קבוצה אחרת וגם בליגות הנמוכות.

עודד הכט: מה שברור, שהדוגמה היא רעה.

עודד הכט: אני חושב שמי שיכול לקבוע אם זה ימשיך או לא זה רק הגופים שממונים על הענישה.

עודד הכט: הגיע הזמן שייתנו כאן עונשים ראויים לאלה שמעדו.

עודד הכט: אם לא יעשו כך, זה יימשך ויימשך.

עודד הכט: אין ספק שהאווירה כאן טובה מאוד בין שני המועדונים, בפרט שהיתה מעידה.

עודד הכט: אבל אני חושב שמלאכת הענישה כאן היא סובלנית מדי.

עודד הכט: דיברנו על זה בוועדה פעמים רבות מאוד.

עודד הכט: אני חושב שעד שהגופים האחראים על הענישה לא יקחו עצמם בידיים ויחליטו על ענישה חריפה יותר, התופעות האלה לא ייפסקו.

אבשלום וילן: תודה.

אבשלום וילן: מפקד משטרת אשדוד, רצית אולי להגיד משהו על הסידורים והלקחים?

2558: צהרים טובים לכולם.

2558: אני מפקד משטרת אשדוד.

2558: אני משמש בתפקיד מזה כשנה וחצי.

2558: אני חייב לציין בפתח הדברים שאצלנו באצטדיון בשנה וחצי האחרונות – למעשה זו העונה השנייה ברציפות שאני מפקד על המגרש – לא היו מקרים חריגים, לא היתה אלימות, לא נרשמה תקרית כלשהי שדומה לתקרית הזאת.

2558: למשחק הזה, כמו לכל משחק אחר, משטרת אשדוד נערכה בכוחות המתאימים, עם הערכת מצב מסודרת, שכוללת את כל הגורמים שמשתתפים בהערכת מצב כזאת, עם כוחות איכותיים וכוחות שיטור רגילים.

2558: דווקא לא בגלל חשש מההנהלות אלא יותר בגלל שזה משחק מעורב עם הרגישות שלו.

2558: ולא חלילה שאנחנו אומרים משהו רע על משחק מעורב אבל במשחק מעורב תמיד יש יותר רגישות.

2558: אנחנו בקשר עם גורמי הקבוצה.

2558: מר מאזן גנאיים מתקבל על-ידינו תמיד בברכה.

2558: אנחנו בקשר גם עם רכזי המודיעין של התחנה האזורית ויודעים בדיוק מה הלכי-הרוח.

2558: כמשטרה אני לא יכול לומר שהיתה כאן הפתעה.

2558: אנחנו צופים את התרחישים האלה ולוקחים בדרך כלל שני תרחישים מרכזיים ולומדים אותם.

2558: אחד בצד הביטחוני, באופן טבעי, בגלל רוח הזמן והתקופה, והשני – תרחיש של סדר ציבורי שיוּפר בשל סיבה כלשהי.

2558: זה אכן מה שקרה במקרה הזה עם החלטת השופט על יציאה של שחקן ושליפה של כרטיס אדום.

2558: אני רוצה להזכיר לכולם שמה שקורה על כר הדשא כל עוד הוא במסגרת הספורט נתון להחלטתו של שופט ואנחנו משתדלים לא להתערב ולא להיכנס, אלא אם כן משהו יוצא מכלל שליטה.

2558: כאן חששנו שבאמת הולכת להיות איזו יציאה מכלל שליטה והתערבתי כמפקד המגרש כדי להכניס כוח ולהפריד מהר מאוד בין הניצים.

2558: שוחחנו מיד עם ראשי הקבוצות – כחלק מהלקחים שנעשו כבר במקום – וכך ניתן היה לראות את המשך המשחק, הוא חזר לקדמותו.

2558: מצאנו לנכון לזמן את קבוצת מ"ס אשדוד לשיחה לאור העובדות, דווקא לאור שיתוף הפעולה המצוין שהיה לנו איתם ועם מר ג'קי בן-זקן בפרט.

2558: אני מאמין שבשיחה שלי מחר עם אנשי הקבוצה, בראשות מר ג'קי בן-זקן, נוכל לדבר על הדברים ברזולוציות עדינות יותר, איך למנוע התפרצות של אדם למגרש למרות שהוא מורשה ולמרות שהוא יכול לכאורה לקום וללכת.

אבשלום וילן: יש גדרות במגרש באשדוד?

אבשלום וילן: לא הורדתם אותן?

2558: לא הורדנו אותן.

2558: הגישה היום בכל המגרשים, כמו שאתם יודעים, כמו בעולם גם אצלנו – וזאת אחת הבקשות של מר ג'קי בן-זקן השנה – היא להוריד את הגדרות ולאפשר לאנשים לראות טוב יותר.

2558: אני מקווה שהאירוע הזה לא יעיב ולא יביא אותנו להחלטה אחרת.

2558: אני מוכרח לציין את ההתנהגות החיובית של קבוצת בני סכנין ואת הקשר שלנו איתם.

2558: ניהלתי בעבר 3 משחקי כדורגל בהשתתפותם כשהם הגיעו לאשדוד וזה היה בסדר גמור.

2558: גם לנו כמשטרה כמובן יש מה ללמוד מכל אירוע.

2558: נעשה תחקיר וייעשו תחקירים נוספים.

זאב גוטמן: אני רוצה להדגיש שני דברים.

זאב גוטמן: מר עודד הכט דיבר כאן על הענישה כחלק מיצירת הרתעה.

זאב גוטמן: אני חושב שבכל הלחימה באלימות המשטרה תמיד מטפלת בקצה הדרך אבל אם תהיה הרתעה נכונה וגופים, כמו למשל הקבוצות עצמן, ייקחו את האחריות לאורך הדרך, אני חושב שזה עשוי להמעיט את האלימות.

זאב גוטמן: הדוגמה הכי טובה, אנחנו הולכים לראות בתקופה הקרובה את קבוצת אייאקס מגיעה לארץ, ואייאקס מחזיקה קצר את האוהדים שלה.

זאב גוטמן: הייתי בפגישת תיאום עם הנהלת אייאקס, כשהם הגיעו לפני חודש לארץ להכין את המשחק שיתקיים ב-3 בנובמבר.

זאב גוטמן: כאן אייאקס הולכת לבדוק את האוהדים שלה, עם מאגר הנתונים שברשותה, ולהחליט מי יכנס למגרש ומי לא יכנס למגרש כדי למנוע הפרות סדר מצידם.

אבשלום וילן: אתה אומר שיש לנו מה ללמוד.

אבשלום וילן: הנהלת אייאקס באה עם המידע ובודקת את האוהדים שלה אחד-אחד.

זאב גוטמן: יש המון מה ללמוד.

זאב גוטמן: הם יבואו לקופה מספר 6 שהם קיבלו, עם מחשב ומאגר נתונים.

זאב גוטמן: כל אוהד יבוא עם הוואוצ'ר, ייבדק ואז הם יחליטו אם הוא ייכנס למגרש או לא יכנס למגרש.

זאב גוטמן: זאת דוגמה לקבוצה אחראית שדואגת שהאוהדים שלה יהיו בסדר.

זאב גוטמן: היא מגיעה לישראל עם חברת האבטחה שלה.

זאב גוטמן: ברגע שקבוצה לוקחת אחריות על האוהדים שלה היא עשויה להקטין את האלימות.

זאב גוטמן: זה דבר אחד.

זאב גוטמן: נושא נוסף, והוא בהחלט קשור יותר אליכם, הוא נושא החקיקה.

זאב גוטמן: כבר כמה עונות אנחנו מדברים על חקיקה לאיסור ירידה לכר הדשא ואפשרות להוציא אנשים מהמגרש.

זאב גוטמן: הדבר הזה תקוע בוועדת הפנים של הכנסת, התקנות עדיין לא נחתמו.

זאב גוטמן: במקרה כמו זה שאירע באשדוד ובמקרים אחרים שאנחנו נתקלים בהם, למעשה אם נכנס מישהו מורשה לכר הדשא אין סמכות חוקית להרחיק אותו.

אבשלום וילן: יש שלטים גדולים בכל מגרש האוסרים ירידה לכר הדשא.

אבשלום וילן: זה עבירה פלילית.

אורי שילה: לא נגלה לציבור שהתקנות האלה עוד לא הותקנו.

אבשלום וילן: אבל שר הפנים כבר התחלף פעמיים מאז.

זאב גוטמן: אבל התקנות עדיין לא נחתמו.

זאב גוטמן: לפני חצי שנה היינו בדיון בוועדת הפנים ואיכות הסביבה.

יהושע דקל: במגרשים בהם הורדנו גדרות יש שלטים שאוסרים ירידה למגרש.

אבשלום וילן: שמעת מה הוא אמר לך, ד"ר דקל?

אבשלום וילן: שר הפנים לא חתם על התקנות.

אבשלום וילן: בסדר, אנחנו נטפל בזה.

זאב גוטמן: זה נושא שחשוב לקדם.

ואסל טאהא: במיוחד שזה שר מ"שינוי".

אבשלום וילן: במיוחד שאם חס וחלילה קורה משהו בסוף יסתבר שבגלל תקלה אין חקיקה מתאימה.

אבשלום וילן: שר הפנים לשעבר, חבר הכנסת אלי ישי, אמר שהוא מסרב לחתום על התקנות כי הוא לא יכול לקחת את האחריות אם יקרה משהו בהיעדר גדר, אם חס וחלילה מישהו יעשה שפטים בשופט לדוגמה.

אבשלום וילן: אנחנו טענו, בהסתמך גם על הניסיון בעולם, שעובדה שדווקא כשמורידים את הגדרות, כשאנשים לא יושבים כמו קופים בכלובים, אז יותר קל להשתלט ועובדה שבמקומות אחרים הורדת הגדרות דווקא הורידה את האלימות ולא הגבירה אותה.

אבשלום וילן: על רקע הטענה הזאת היו שם ויכוחים.

אבשלום וילן: אנחנו ננסה לקדם את זה.

ג'קי בן-זקן: לגבי הפקת הלקחים: קודם כול יש לנו הפקת לקחים אישית, שמתייחסת גם אליי וגם אל חברים נוספים בהנהלת הקבוצה.

ג'קי בן-זקן: במשחק האחרון לא אני ולא מר חיים רביבו היינו בתחומי המגרש.

ג'קי בן-זקן: מלכתחילה היינו מחוץ לתחומי המגרש אבל תוך כדי התקרית כן נכנסנו למגרש.

ג'קי בן-זקן: אנחנו קיבלנו החלטה שמהיום והלאה מקומנו הרחק מתחומי המגרש, כלומר אנחנו נשב ביציע המתאים.

ג'קי בן-זקן: מעבר לזה, אני מעדיף להשאיר את ההחלטות הנוספות לפגישה שלנו מחר עם משטרת אשדוד, כי היו עוד אירועים ולאו דווקא כניסה שלנו לתחומי המגרש אלא כניסה של גורמים אחרים, ואפילו תקשורת וצלמים שנכנסו בזמן שהם לא היו צריכים להיכנס.

ג'קי בן-זקן: אני מאמין שביחד עם משטרת אשדוד אנחנו נסיק את המסקנות הנכונות.

ג'קי בן-זקן: הנושא הזה פרץ כל גבולות.

ג'קי בן-זקן: המחלוקת לא קשורה ליחסי יהודים-ערבים.

ג'קי בן-זקן: המחלוקת, לפחות מבחינתי, היא על שיטת המשחק ועל תפיסת עולמו של מאמן בכדורגל הישראלי.

ג'קי בן-זקן: אני חושב שהוועדה למניעת אלימות בכדורגל צריכה להתייחס גם לסגנון של מאמן, שהתוצאה של סגנון האימון שלו היא הסתה לאלימות.

ג'קי בן-זקן: אני לא חושב שכרגע זה הנושא אבל זאת היתה המחלוקת ולא מעבר לכך.

ג'קי בן-זקן: לכן, עוד לפני הישיבה היום בכנסת סיכמתי עם ידידי מר מאזן גנאיים, מכיוון שזה קיבל את הפרופורציות הלא נכונות, שאנחנו נעשה – כנראה מחר – ארוחת ערב משותפת.

ג'קי בן-זקן: איש עסקים מהמגזר הערבי פנה אליי ופנה אל מר מאזן גנאיים וביקש להזמין את שתי הקבוצות, על ההנהלות ועל המאמנים, לארוחה משותפת.

גאלב מג'אדלה: אנחנו גם נפגעים וגם משלמים?

ג'קי בן-זקן: זאת תרומה.

איתן כבל: תיקח בחשבון שיש צום רמדאן.

איתן כבל: אל תקדימו.

ג'קי בן-זקן: זה ארוחת ערב.

ג'קי בן-זקן: סיכמנו שנעשה את זה מחר בערב כדי להראות לציבור ולדור הצעיר שאנחנו עוסקים בספורט ואנחנו רוצים להמשיך ולעסוק בספורט שהוא ספורט חיובי, עם ערכים חינוכיים.

מאזן גנאיים: אני מסכים עם כל מה שאמר מר ג'קי בן-זקן, פרט לעניין המאמן.

מאזן גנאיים: אני רוצה להגיד, בשנה שעברה בני סכנין עלתה לליגת העל.

מאזן גנאיים: פניתי לכמה מאמנים אך כאשר נודע להם שאין לי מגרש ואין לי תקציב, שהתקציב הוא מינימלי, לצערי אף אחד לא רצה לקחת על עצמו את המשימה הזאת.

מאזן גנאיים: היחיד שלקח על עצמו את המשימה הוא מר אייל לחמן, בחור צעיר.

מאזן גנאיים: הוא תורם המון לכדורגל.

מאזן גנאיים: הבאתי בחור צעיר ואמרתי: אני לא רוצה שהמועדון הזה יקרוס כלכלית, כי ראינו הרבה יושבי-ראש בדימוס שקבוצותיהם התפרקו, ראינו הרבה אנשי עסקים שנהרסו כלכלית (אני לא רוצה להגיד לך כמה כסף מר ג'קי בן-זקן משלם מכיסו הפרטי).

מאזן גנאיים: אז בא בן אדם, רוצה ללמד את כולנו איך בונים קבוצה בתקציב מינימלי ומביא אנשים צעירים.

מאזן גנאיים: כמו שאמר חבר הכנסת ואסל טאהא, במקום שיילכו לסמים או למקום אחר מביאים אותם למגרשי הכדורגל.

מאזן גנאיים: הם מקבלים 3,000 שקל בחודש והם באים לתת את כל כולם למועדון ומראים את זה.

מאזן גנאיים: אני רואה שחקנים בקבוצות אחרות שמקבלים 150,000 דולר ולא נותנים חמישית אחוז ממה שנותן אותו ילד אצלנו.

מאזן גנאיים: האם זה פשע?

מאזן גנאיים: האם אייל לחמן חטא?

מאזן גנאיים: האם עשה פשע?

מאזן גנאיים: להיפך, כולנו צריכים לתת לו תעודת הוקרה ותעודת כבוד, למאמן הזה שעשה שינוי גדול בכדורגל.

מאזן גנאיים: נבחרת יוון זכתה בגביע אירופה בזכות השיטה של מר אייל לחמן.

איתן כבל: אני מציע שלא תגיד את זה בקול רם לאוהדי הכדורגל.

איתן כבל: זה כדורגל מכוער.

מאזן גנאיים: אבל הם זכו.

איתן כבל: עזוב, זה ויכוח מקצועי.

מאזן גנאיים: אני דוחה את הביקורת על מר אייל לחמן.

גאלב מג'אדלה: אנחנו זוכרים את המקרה של מאמן שהביא לנתניה את 7 השחקנים הכי טובים במדינת ישראל ולמרות זה מכבי נתניה ירדה ליגה.

גאלב מג'אדלה: זאת שיטה מקצועית, שהמאמן מאמין בגאוות היחידה של הצעירים שמשחקים אצלו.

מאזן גנאיים: בני סכנין לא שברו לאף אחד יד, לא שברו לאף אחד רגל, ואני מבטיח לך שגם בעתיד לא ישברו לאף אחד לא יד ולא רגל.

מאזן גנאיים: לכן, על איזו אלימות אתם מדברים?

מאזן גנאיים: עוד שאלה קטנה לחברי קצין המשטרה (סגן ניצב זאב גוטמן).

מאזן גנאיים: מה שעושה הנהלת אייאקס הוא באמת מדהים אבל יכול להיות שאותו אוהד אלים, במקום שיילך לקופה מספר 6 יקפוץ לקופה מספר 10 ויכנס למשחק.

אבשלום וילן: אתה מדבר על ישראל, לא על הולנד.

אבשלום וילן: אני לא רוצה להיכנס לשיפוט מקצועי.

אבשלום וילן: אני חושב, כמו ידידי חבר הכנסת איתן כבל, שכאשר משחקים סגור וחזק זה לא יפה לעין.

אבשלום וילן: אבל אזכיר לך את מערב גרמניה, שעוד לפני נבחרת יוון שיחקו בשיטות האלה בשנות השבעים והשמונים, בתקופה של בקנבאואר.

אבשלום וילן: הם היו הראשונים שהכניסו את ה"מטאטא", והם סגרו את הכדורגל וגמרו הרבה משחקים בתוצאה 1-0.

אבשלום וילן: מזל, בעשור האחרון פתחו את המשחק.

אבשלום וילן: אני במקרה חסיד של הכדורגל הדרום-אמריקאי, לא האירופאי, אז תבין כבר מה אני אוהב.

אבשלום וילן: אבל עזוב.

מאזן גנאיים: ב-9 מיליון שקל מה אני יכול לעשות?

מאזן גנאיים: אם אני אשתולל אז אני אראה את עצמי מהר בליגה הארצית או אפילו בליגה א'.

מאזן גנאיים: אנחנו צריכים לפרגן לאיחוד בני סכנין.

אבשלום וילן: אני לא בא אליך בטענות.

אבשלום וילן: כשהייתי צעיר היה שחקן מפורסם מאוד בהפועל תל-אביב שנחשב מלך הכסאח, קראו לו גדעון טיש.

אבשלום וילן: אחרי זה היה סמל אחר בביתר ירושלים, צ'רנוחה, שאפילו הגשש החיוור הנציחו אותו במערכון.

אבשלום וילן: אז אני לא נכנס לנושאים האלה כל זמן שיש שופטים ויש למאמנים שיטות אימון.

אבשלום וילן: הדבר האחרון שמותר לוועדה הזאת זה להיות שופטים מקצועיים בתחום הכדורגל.

אבשלום וילן: לצורך זה יש בעלי מקצוע.

אבשלום וילן: אנחנו מתעסקים בהיבט הציבורי.

אבשלום וילן: בהיבט הציבורי צריך להגיד 3-4 דברים.

אבשלום וילן: קודם כול אני שמח שלפחות בין מנהלי הקבוצות הפרשה מחוסלת וסגורה.

אבשלום וילן: אני שמח שמחר יהיה אירוע משותף לשתי הקבוצות.

אבשלום וילן: זה חשוב מאוד לצורך ניקוי האווירה הציבורית.

אבשלום וילן: אם אני קורא את הדוח של הקרן החדשה לישראל מהשבת האחרונה, בכל זאת משקיפי הקרן דיווחו על מיעוט של מקרי אלימות פיזית ביציעים ומחוץ למגרשים במחזור הזה.

אבשלום וילן: זאת אולי נקודת אור כלשהי.

אבשלום וילן: אנחנו לא מחליפים את מוסדות ההתאחדות לכדורגל וזה יידון שם מחר, יפסוק בית-הדין שלכם מה שיפסוק.

אבשלום וילן: אני מקבל את ההתנצלות של מר ג'קי בן-זקן.

אבשלום וילן: אך בכל זאת, אי אפשר לעבור לסדר היום על כך שמר חיים רביבו ומר ג'קי בן-זקן נכנסו למגרש, זאת התנהגות חמורה.

אבשלום וילן: אני קורא להתאחדות לכדורגל לכפות את ההחלטות שלה.

אבשלום וילן: אם מנהלים, בעלי קבוצות ואחרים צריכים לשבת ביציע, שיישבו ביציע.

אבשלום וילן: במגרש יישבו רק בעלי המקצוע שצריכים להיות בו.

אבשלום וילן: את החוקים האלה צריך לכבד, וראינו מה קורה כאשר לא מקיימים אותם.

אבשלום וילן: אני חוזר ואומר שהאירוע הפעם לא נבע מסכסוך בין יהודים וערבים.

אבשלום וילן: עם זאת, בהזדמנות הזאת עלינו לציין שהמאבק כנגד גזענות, כנגד כל התופעות המכוערות האלה צריך להימשך.

אבשלום וילן: הוא לא קשור למקרה שבחנו היום.

אבשלום וילן: הוא קשור מאוד לנושא החינוך ומחייב הרבה מאוד עבודה.

אבשלום וילן: נכון גם מה שאמר מר עודד הכט, אם לא תהיה ענישה הולמת על מקרים מעין אלה אז לא יעזור כלום.

אבשלום וילן: מנהלי בתי-המשפט היו כאן כבר 5 פעמים, והסברנו פעם אחר פעם שנתפסים ילדים שכבר צילמו אותם ותיעדו אותם מתפרעים, ילדים בני 16-17.

אבשלום וילן: ואז שואלים: מה פתאום לעצור את אוהדי ביתר ירושלים ששרו "מוות לערבים" ולהעמיד אותם למשפט?

אבשלום וילן: לא תהיה ברירה, בלי ענישה זה לא יעבוד.

אבשלום וילן: אני שמח ששמענו כאן על הדוגמה של אייאקס.

אבשלום וילן: נתת לנו כיוון חדש לפתרון.

אבשלום וילן: אדרבה, שכל קבוצה תיקח על עצמה אחריות ותבדוק את האוהדים אחד-אחד.

אבשלום וילן: כולם הרי מתחרים באירופה.

אבשלום וילן: גם בתור אביר זכויות האדם אני מוכן להגן על פעולה כזאת ברמה הציבורית.

אבשלום וילן: ישאלו: איפה זכויות האדם?

אבשלום וילן: מי אתה, ג'קי או מאזן, שתגידו לאוהד א' שהוא נכנס ולאוהד ב' שהוא לא נכנס?

אבשלום וילן: איפה הזכות של כל אחד ואחד לראות משחק כדורגל?

אבשלום וילן: אתה יודע מה, נתמודד עם השאלות האלה.

אבשלום וילן: זה אולי יאפשר לטפל בקומץ המתפרעים.

אבשלום וילן: בין אם האירוע נוּפַח בתקשורת או לא נוּפַח בתקשורת, אני חוזר ואומר לכם את מה שאמרתי בהתחלה.

אבשלום וילן: אני לא יודע בדיוק מה תפקידו של מר חיים רביבו בקבוצה וגם אין זה מתפקידי לברר את זה.

אבשלום וילן: אני מניח שהוא קשור איכשהו למ"ס אשדוד.

אבשלום וילן: זה לגיטימי, אין לי בעיה עם זה, להיפך, כל הכבוד.

אבשלום וילן: אבל בכל אופן העובדה שהוא התנהג כפי שהתנהג גרמה נזק כבד.

אבשלום וילן: אני חושב שחבר הכנסת ואסל טאהא צודק, שהיתה לחיים רביבו הזדמנות לנקות את השולחן בתוכנית הטלוויזיה והוא החמיץ אותה.

אבשלום וילן: ברגע שאתה מתחיל להסביר במקום להתנצל, אתה לא מנקה את האווירה.

אבשלום וילן: אני מקווה מאוד שהוא ימצא את הדרך, גם ברמה הסמלית, לעשות אקט סמלי שינקה את האווירה ואני גם מקווה מאוד שזאת היתה אכן מעידה חד-פעמית.

אבשלום וילן: חבר הכנסת איתן כבל אמר, ובצדק, שיש חברי כנסת שלא מתנהגים כראוי וזה בהחלט מוריד את קרנה וכבודה של הכנסת ומקרין מיד למטה, אין בכך ספק.

אבשלום וילן: עם זאת, כולנו יודעים שכוכבי ספורט, העוצמה שלהם אדירה, זה פשוט לא יאומן.

אבשלום וילן: לֵך לא רק לטורקיה אלא לכל מקום בעולם, תנחת על אי בודד, תשאל מי זה איתן כבל ואבו וילן – לא יידעו, תשאל מי זה חיים רביבו או אייל ברקוביץ או יוסי בניון – אז תראה שכולם מכירים.

אבשלום וילן: כך עובד העולם.

אבשלום וילן: לכן האחריות על אותם אנשים היא הרבה יותר גדולה.

אבשלום וילן: חיים רביבו נבנה מאוד מהכדורגל, גם אישית, גם כלכלית, לכן גם האחריות שלו גדולה כי בכל צעד שלו צופים הרבה מאוד אנשים, ובעיקר בני נוער שמחקים אותו.

אבשלום וילן: לכן זה חמור.

אבשלום וילן: לכן גם הזעקנו את הישיבה הזאת.

אבשלום וילן: אנחנו לא מחפשים לתלות כאן אף אחד.

אבשלום וילן: אנחנו בפירוש רוצים להעיר, לכוון ולקוות שבית-הדין יפסוק את פסוקו, ואנחנו לא מתערבים, ושהאירוע הזה יהיה באמת בגדר מעידה חד-פעמית.

אבשלום וילן: תודה לכולם.